Odločba Komisije

z dne 27. septembra 2000

o spremembi Odločbe 94/360/ES o zmanjšanju pogostosti fizičnih pregledov pošiljk nekaterih proizvodov ob uvozu iz tretjih držav v skladu z Direktivo Sveta 90/675/EGS

(notificirano pod dokumentarno številko K(2000) 2735)

(Besedilo velja za EGP)

(2000/583/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav [1], in zlasti člena 10 Direktive,

ob upoštevanju naslednjega:

(1) Direktiva 97/78/ES je razveljavila in zamenjala Direktivo Sveta 90/675/EGS [2], v skladu s katero je bila sestavljena Odločba Komisije 94/360/ES o zmanjšanju pogostosti fizičnih pregledov pošiljk nekaterih proizvodov ob uvozu iz tretjih držav v skladu z Direktivo Sveta 90/675/EGS [3].

(2) Po zgodnejšem odkritju sledov ksenobiotskih hormonov za pospeševanje rasti v mesu, uvoženem iz Združenih držav Amerike, je Odločba Komisije 1999/302/ES [4] uvedla izboljšan sistem nadzora vsega svežega govejega mesa in drobovine, razen bizonovega mesa in drobovine, uvoženega iz navedene države.

(3) Po odkritju tega ostanka so organi v Združenih državah Amerike junija 1999 okrepili svoj program za proizvodnjo mesa govedi brez vsebnosti hormonov, vendar je bil ob nadaljnjih problemih v tem programu, identificiranih med misijo v Združenih državah, ki jo je opravil Urad Komisije za prehrano in veterinarstvo, program za proizvodnjo mesa brez vsebnosti hormonov julija 1999 ukinjen in pozneje septembra 1999 ponovno uveden v izboljšani obliki kakor program za proizvodnjo govedi, ki niso bile tretirane s hormoni.

(4) Ob dodatnem nadzoru, uvedenem z Odločbo 1999/302/ES, se je izkazalo, da v vmesnem obdobju ni bil identificiran niti en pozitiven vzorec, poleg tega pa ni pozitivnih rezultatov pokazalo nobeno preskušanje, opravljeno pod dodatnim programom preskušanja Evropske Skupnosti za hormone.

(5) Zdaj se šteje, da je primerno odpraviti dodatne zaščitne ukrepe, sprejete leta 1999, in zmanjšati pogostnost pregledov svežega mesa, uvoženega iz Združenih držav Amerike, od pregledov vseh pošiljk na pregled le 20 % pošiljk, kar je enako običajni ravni fizičnih pregledov za celotni uvoz svežega mesa iz tretjih držav, določeni z Odločbo 94/360/ES.

(6) Pomembno je jasno določiti, da je treba na vseh pošiljkah svežega mesa, uvoženega iz Združenih držav Amerike, ki so predmet fizičnih pregledov, še naprej opravljati laboratorijske preiskave za primerne ostanke hormonov.

(7) Ta odločba je prvi korak k popolni odpravi obveznosti preskušanja za hormone vsake pošiljke, izbrane za fizične preglede, in odločba se bo revidirala na podlagi rezultatov bodočih preskusov.

(8) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Odločba 94/360/ES se spremeni:

1. V členu 1a(1) se prva alinea črta in zamenja z:

"— pogostnost fizičnih pregledov je 20 %,"

2. V členu 1a(1) se druga alinea črta in zamenja z:

"— dva uradna vzorca se vzameta iz vsake preskušane pošiljke in naknadno preučita za ostanke vsakega od ksenobiotskih hormonov melengestrol acetata, trenbolona, zeranola, in stilbenov, vključno z dietilstilbestrolom, in za neobičajno visoke ravni ostankov naravnih hormonov 17-beta-estradiola, progesterona in testosterona."

3. Člen 1a(2) se črta.

Člen 2

Ta odločba je naslovljena na države članice.

V Bruslju, 27. septembra 2000

Za Komisijo

David Byrne

Član Komisije

[1] UL L 24, 30.1.1998, str. 9.

[2] UL L 373, 31.12.1990, str. 1.

[3] UL L 158, 25.6.1994, str. 41.

[4] UL L 117, 5.5.1999, str. 58.

--------------------------------------------------